Frode Sørensen (S), 1998-12-15:
Hensigten med det foreliggende lovforslag er at sikre den elektroniske handels uhindrede vej.
Gennem måneder har handels- og finanssektorens aktører ført langvarige forhandlinger med henblik på, at dankortet og andre kort, som anvendes af danskere i Danmark, fremover kan benyttes til elektroniske betalinger, f.eks. på Internettet. I juni måned i år behandlede dette høje Ting betalingskortaftalens § 37, hvorved revisionen blev udsat i 2 år.
Baggrunden herfor var, at der var nedsat et udvalg til at se på den finansielle sektor efter år 2000, herunder også betalingskortaftalen.
Man kunne så måske have forventet, at regeringen ville afvente resultatet af dette udvalgsarbejde, men den udvidede mulighed for at benytte Internettet til køb af varer medfører et behov for også her at introducere dankortet som betalingsmiddel.
Handel på Internettet er mindre i Danmark end i mange andre lande.
En af årsagerne er betalingskortlovens § 20, som bestemmer, at omkostningerne ved driften af betalingskortsystemer ikke kan pålægges de forretninger, som modtager betalingerne
Det har indtil nu betydet, at kortudsteder ikke har fundet det attraktivt at udvikle dankortet yderligere endsige at introducere det som betalingsmiddel på Internettet.
Når dankortet ikke kom på Internettet, kunne man forestille sig, at andre kortsystemer ville prøve.
Derfor foreslås disse ændringer.
Den nuværende § 20, stk. 1, finder fortsat anvendelse ved de betalinger, hvorved såvel kunde som forretningspersonale er til stede, og hvor der anvendes fysisk kort med en sikker identifikation.
For disse betalinger kan der fortsat ikke opkræves gebyr hos forretningerne, før nogle konkrete betingelser er opfyldt inden 1. november år 2001.
Det bliver en ret, ikke en pligt,
og kunden skal i forvejen være informeret om dette gebyr. Vi er altså på vej fra et reguleret betalingskortmarked til et liberaliseret konkurrencepræget marked.
For at få et overblik over denne situation foreslås det, at Konkurrencestyrelsen skal føre tilsyn med og afgive en årlig rapport om udviklingen på betalingskortmarkedet.
Som tidligere nævnt underkastes lovgivningen en revision i næste folketingssamling.
Allerede da har vi sikkert nogle nyttige erfaringer, som kan bruges, inden § 20 senest 1. november år 2001 skal revideres.
Såfremt § 20 på dette tidspunkt er overflødig, skal der her på området være skabt en tilstand af reel og fri konkurrence.
I bemærkningerne til dette forslag oplistes betingelserne for denne konkurrence, herunder flere indløsningsmuligheder for dankortbetalinger samt en mulighed for at opkoble forretningernes terminaler til andre indløsere og operatører end PBS og bankerne.
Et specielt interessepanel får lejlighed til at følge udviklingen frem mod den frie konkurrence og dermed til at give deres besyv med, når vi til sin tid skal tage stilling til en ophævelse af § 20. Socialdemokratiet kan tilslutte sig forslaget, men i samme åndedrag udtrykke beklagelse over, at det ikke lykkedes
for parterne at blive enige om en fælles løsning.
Det store slagsmål mellem kortudstederne og forretningerne var uheldigt, fordi det kunne give indtryk af gensidig mistillid. Men lad os håbe, at vi med dette lovinitiativ sikrer, at Danmark fortsat har et betalingskortsystem, der kan måle sig med den internationale top.